РЕШЕНИЕ НА КОМИСИЯТА
от 6 ноември 2008 година
относно финансовото участие на Общността за 2009 г. в дейности на OIE в областта на идентификацията и проследяването на животните
(2008/849/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 20 от него,
като има предвид, че:
(1)
Съгласно Решение 90/424/ЕИО Общността може да предприема или да подпомага държавите-членки или международните организации в предприемането на технически или научни мерки, необходими за развитието на ветеринарното законодателство на Общността и за развитието на ветеринарното образование и обучение.
(2)
Световната организация за здравеопазване на животните (OIE) е междуправителствената организация, отговаряща за подобряване на здравето на животните в световен мащаб и за определяне на стандарти за международна търговия с животни и животински продукти. В момента OIE разработва насоките за идентификация и проследяване на животните. След приемането им тези насоки ще се превърнат в международен еталон в съответствие със Споразумението на СТО относно санитарните и фитосанитарните мерки. Те ще бъдат в основата на всяко законодателство в областта, привеждано в изпълнение от държавите - членки на OIE, включително и държавите-членки на ЕС. Следователно те ще имат пряко и значително влияние върху развитието на ветеринарното законодателство на Общността. Като се има предвид значението на търговията с животни и животински продукти, за ЕС е важно бъдещите OIE стандарти да бъдат възможно най-близо до сегашното и бъдещо законодателство на Общността.
(3)
В Съобщението на Комисията до Съвета, Европейския парламент, Икономическия и социален комитет и Комитета на регионите относно Новата стратегия за здравето на животните на Европейския съюз (2007-2013 г.) проследяването се описва като едно от главните средства на новата стратегия за здравето на животните. В тази връзка е целесъобразно да се насърчават активно общностните стандарти на международно равнище.
(4)
OIE планира Конференция за идентификация и проследяване на животните, чиято цел е да подкрепи прилагането на международни стандарти за идентификация и проследяване в световен мащаб. Конференцията ще има значително влияние върху по-нататъшното разработване на международните стандарти за идентификация и проследяване на животните. Следователно целесъобразно е Общността да подкрепи финансово конференцията на OIE.
(5)
OIE е в положение на фактически монопол в своя сектор, според посоченото в член 168, параграф 1, буква в) от Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (2). Следователно покана за предложения не се изисква.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Одобрява се финансово участие на Общността в размер на 150 000 EUR, което представлява съфинансиране от страна на Общността на максимум 33 % от общите приемливи разходи, за финансиране на Конференцията на OIE за идентификация и проследяване на животните, организирана от OIE през 2009 г.
Член 2
Финансовото участие, предвидено в член 1, се финансира по бюджетен ред 17 04 02 01 от бюджета на Европейските общности за 2009 г.
На OIE ще се предостави споразумение за отпускане на безвъзмездните средства, предвидени в член 1, без покана за предложения, тъй като OIE е междуправителствената организация за подобряване на здравето на животните в световен мащаб и е в положение на фактически монопол.
Съставено в Брюксел на 6 ноември 2008 година.